b'\n_START_ARTICLE_\nSasha Cohen\n_START_PARAGRAPH_\nAlexandra Pauline "Sasha" Cohen (s. 26. lokakuuta 1984) on yhdysvaltalainen taitoluistelija. Cohen syntyi Westwoodissa, Kaliforniassa. H\xc3\xa4nen \xc3\xa4itins\xc3\xa4, Galina Feldman, on ukrainalaissyntyinen entinen balettitanssija, is\xc3\xa4 Roger Cohen taas juutalaisamerikkalainen konsultti. Cohen aloitti voimistelun nuorella i\xc3\xa4ll\xc3\xa4, mutta vaihtoi taitoluisteluun ollessaan seitsem\xc3\xa4nvuotias. _NEWLINE_H\xc3\xa4nen parhaat sijoituksensa ovat vuoden 2006 Torinon talviolympialaisten hopea sek\xc3\xa4 MM-kisojen hopea vuosina 2004 ja 2005._NEWLINE_Sasha Cohenin valmentajana toimi John Nicks kes\xc3\xa4\xc3\xa4n 2002 asti, kunnes h\xc3\xa4n muutti Connecticutin Simsburyyn tullakseen ven\xc3\xa4l\xc3\xa4isen Tatiana Tarasovan valmennettavaksi. Tarasova paransi muun muassa Cohenin askelsarjoja ja koreografioi t\xc3\xa4m\xc3\xa4n Joutsenlampi-ohjelman. Tarasovan valmennuksen alaisena Cohen onnistui ensimm\xc3\xa4isen kerran kolmois-kolmois-yhdistelm\xc3\xa4n teossa kilpailussa. Vuonna 2004 Cohen vaihtoi taas valmentajaa, t\xc3\xa4ll\xc3\xa4 kertaa Robin Wagneriin, joka tunnetaan olympiavoittajan Sarah Hughesin valmentajana. Joulukuussa 2004 Cohen palasi Kaliforniaan vanhan valmentajansa John Nicksin luo valmistautumaan Torinon talviolympialaisia varten. Nicksill\xc3\xa4 on syv\xc3\xa4 asiantuntemus uudesta ISU:n arvosteluj\xc3\xa4rjestelm\xc3\xa4st\xc3\xa4 ja auttoi Cohenia parantamaan piruettien ja liukujen vaikeustasoja sek\xc3\xa4 maksimoimaan suorituksensa uuden pisteytysj\xc3\xa4rjestelm\xc3\xa4n alla. _NEWLINE_Cohen tunnetaan eritt\xc3\xa4in lahjakkaana luistelijana. H\xc3\xa4nen voimistelijataustansa on ollut hy\xc3\xb6ty\xc3\xa4, sill\xc3\xa4 yksi Cohenin tunnusmerkeist\xc3\xa4 on h\xc3\xa4nen erinomainen notkeutensa. H\xc3\xa4nen vaakojensa sanotaan olevan luistelumaailman parhaita juuri notkeuden ja asentojen hallinnan vuoksi. H\xc3\xa4n on ainoa luistelija, joka on saanut tason +3 vaaoilleen uudessa pisteytysj\xc3\xa4rjestelm\xc3\xa4ss\xc3\xa4. Cohen tunnetaan my\xc3\xb6s vaikeista asennoista pirueteissa. Viime aikoina h\xc3\xa4n on lis\xc3\xa4nnyt Bielmann-piruetin repertuaariinsa. _NEWLINE_Cohen p\xc3\xa4\xc3\xa4tti olla kilpailematta kaudella 2006-2007 ja kiert\xc3\xa4\xc3\xa4 Stars on Ice -kiertueen mukana. Nettisivuillaan h\xc3\xa4n kertoo mahdollisesti palaavansa kilpailuihin kaudella 2008\xe2\x80\x932009 ja vuoden 2010 Vancouverin olympialaisiin.\n_START_SECTION_\nMuuta\n_START_PARAGRAPH_\nCohen on my\xc3\xb6s kokeillut n\xc3\xa4yttelemist\xc3\xa4. H\xc3\xa4n esitt\xc3\xa4\xc3\xa4 pienroolia live-elokuvassa Bratz: The Movie ja teki cameo-roolin Las Vegasin kolmannen tuotantokauden 22. jaksossa. Lis\xc3\xa4ksi h\xc3\xa4n on n\xc3\xa4ytellyt elokuvassa Moondance Alexander.'